text: [{"text_idx": "#000004", "text": "Siapa je yang tidak mengenali bekas pengacara dan pelakon, Wardina Safiyyah yang dahulunya terkenal dalam sitkom Spanar Jaya."}, {"text_idx": "#000005", "text": "Wardina atau nama sebenarnya Wardina Safiyyah Fadlullah Wilmot itu kini bergelar psikologis bertauliah dan menetap di Brisbane selepas beliau berhijrah ke Australia pada 2014."}, {"text_idx": "#000006", "text": "Dalam perkembangan terbaru, pelakon yang memegang watak Misha dalam Spanar Jaya itu telahpun menerima kehadiran menantu."}, {"text_idx": "#000007", "text": "Tidak selalu mendedahkan kisah peribadi di laman sosial, Wardina mendoakan kesejahteraan buat anak, Amna Nafeesa dan menantu."}, {"text_idx": "#000008", "text": "\u201cAlhamdulillah segala puji bagi ALLAH. Seperti yang anda semua tahu, saya menghargai kehidupan peribadi dan suka menyimpannya."}, {"text_idx": "#000009", "text": "\u201cBagaimanapun, saya ingin berkongsi berita gembira dan memohon semua mendoakan Amna dan anak (menantu) Yusuf yang tersayang."}, {"text_idx": "#000010", "text": "\u201cSemoga ALLAH merahmati penyatuan mereka dan melindungi. Saya benar-benar bersyukur kepada ALLAH atas segala kurniaan-NYA,\u201d kongsi Wardina yang memuat naik foto Amna pada majlis akad nikah."}, {"text_idx": "#000011", "text": "Wanita kacukan Australia dan Melayu itu menzahirkan kesyukuran menerima kehadiran menantu."}, {"text_idx": "#000012", "text": "\u201cAlhamdulillah. Semoga ALLAH merahmati dan melindungi mereka berdua."}, {"text_idx": "#000013", "text": "\u201cMasya-ALLAH tabarakallah, kami bersyukur ke hadrat ALLAH SWT dan bertawakal atas segalanya dan kurniaan-NYA."}, {"text_idx": "#000014", "text": "\u201cHati saya tenang dan tenteram, Alhamdulillah."}, {"text_idx": "#000015", "text": "\u201cDikurniakan keluarga besan yang baik, menantu, keluarga, kawan dan masyarakat sekeliling."}, {"text_idx": "#000016", "text": "\u201cAllah mengetahui apa yang ada di dalam hati kita. antara ayat-ayat kegemaran saya dalam Al-Quran ialah \u2013 \u201cAllah mengetahui apa yang ada dalam hatimu, sama ada kamu menyembunyikannya atau memberitahunya (kepada orang lain).\u201d"}, {"text_idx": "#000018", "text": "\u201cAlhamdullillah sesungguhnya segala nikmat dan kebaikan adalah daripada ALLAH."}, {"text_idx": "#000019", "text": "\u201cKeluarga, ahli baru dan rakan-rakan, apa lagi yang boleh saya katakan. Semoga ALLAH mengurniakan lebih daripada apa yang kita diberikan,\u201d titip Wardina."}, {"text_idx": "#000020", "text": "Memasuki fasa baru sebagai ibu mentua, wanita berusia 44 tahun itu menzahirkan doa buat permata hati sulung, Amna Nafeesa dan menantu."}, {"text_idx": "#000021", "text": "\u201cMy darling Amna. Anakku Yusuf yang tersayang, kamu telah membawa banyak barakah ke dalam hidup kami dan orang-orang di sekeliling. Semoga ALLAH terus merahmati kamu dan keluarga."}, {"text_idx": "#000022", "text": "\u201cJaga dan sayangi amna, dia kini di tangan dan dalam penjagaanmu. semoga allah mengurniakan kalian berdua kehidupan yang indah dengan sakinah, mawaddah dan rahmah,\u201d titip Wardina."}, {"text_idx": "#000023", "text": "Nekad berhijab di kemuncak populariti, penghijrahan Wardina pelopor kepada wanita bertudung untuk terus aktif dalam bidang seni."}, {"text_idx": "#000025", "text": "Selain memiliki kelulusan dalam bidang psikologi, bekas peserta Dewi Remaja 1997/98 ini juga menggenggam ijazah dalam bidang hiasan dalaman daripada Centre for Advance Design (CENFAD) Kuala Lumpur."}]